钦定古今图书集成/理学汇编/经籍典/第128卷 > 《读逸周书》王世贞
## 钦定古今图书集成/理学汇编/经籍典/第128卷 > 《读逸周书》王世贞

余读《逸周书》七十一篇，未尝不深奇其文辞而怪其
悖也。其言甚仁汤而武。武曰：“桀与其属五百人，止不
齐民弃之往奔汤。”凡数徙，辄弃汤放桀，而复薄三千
诸侯大会，汤退，再拜从诸侯之位，诸侯莫敢即。又曰：
“武王征西方，憝国九十有九，馘魔亿有十万七千七
百七十有九，俘人三亿万有二百三十。”是武王者，秦
始，汉武之靡也。王子晋曰：“吾复三年上宾于帝所。”以
是至今称晋仙去。王会叙事，固典有法，然所纪奇民、
淫珤、怪鸟兽，抑又何诞也？奈何不使人主津津好大
哉？第书名《汲冢》者非。按《汲冢书》，晋太康二年，汲郡人
不准发安釐王冢，得书凡七十五篇，如《纪年琐语》《梁
丘藏徼书》《易国语》《论语篇目》。杜预序称太甲杀伊尹
事，今本皆无之。书所载武王斩纣，妲己悬头二太白
旗，及周公谥法已收之。太史公《史记》中宁至魏始出
哉？虽然，余未获见《汲冢书》以为恨，而《孟子》于《武成》乃
仅取二三策，何也？〈按逸周书非经也读此可知汲冢书不得附于书经之内〉